La cumissiun sustegna per gronda part las datas da basa da las contribuziuns da gestiun dal chantun als ospitals

La sessiun da december 2004 vegninta vegn il cussegl grond a sa fatschentar en il rom da la debatta dal preventiv cun la fixaziun da las datas da basa ch'èn decisivas per las contribuziuns da gestiun 2005 dal chantun als ospitals ed a prender plirs conclus en quel connex. La cumissiun per sanadad e fatgs socials ha tractà intensivamain questa tematica en duas sesidas. A chaschun da l'emprima sesida dals 9 da november 2004 èn stads preschents - ultra dal cusseglier guvernativ Martin Schmid e da represchentants da l'administraziun - er represchentants da la federaziun chasas ed ospitals dal Grischun e da l'uniun grischuna dals medis d'ospital.

L'incumbensa da la cumissiun è stada da predeliberar per il cussegl grond las dumondas ch'èn vegnidas fatgas da la regenza per l'emprima giada en quest connex ed en questa furma. La cumissiun ha per gronda part surpiglià la lingia d'argumentaziun da la regenza e sustegna las propostas concernent la rata d'ospitalisaziun, concernent il credit global per il servetsch da salvament sco er concernent il credit global per l'instrucziun e per la perscrutaziun. In grond consens han chattà - suenter ina discussiun pli lunga - er las tariffas da las taxas proponidas da la regenza per pazientas e pazients extrachantunals, per pajadras e pajaders autonoms e per pazientas e pazients privats e mez privats. La proposta concernent il credit global per ils servetschs da pichet è vegnida assegnada senza ina gronda debatta.

Votums differents haja perencunter dà cun tractar las propostas davart la fixaziun dals custs pro cas renconuschids standardisads. La regenza vul fixar quels tar 7'320 francs pro cas. Qua ha cumenzà ina discussiun da basa, quant enavant che las mesiras da spargn ch'il cussegl grond ha concludì possian vegnir realisadas senza prender resguard dals pertutgads directamain. Tenor l'opiniun da la maioritad da la cumissiun na dastgan mesiras da spargn che na pon betg vegnir realisadas betg vegnir cumpensadas uschia che las vischnancas vegnian engrevgiadas supplementarmain da custs pro cas ch'èn correspundentamain pli bass. Perquai è ella da l'avis ch'ins stoppia renunziar a la mesira da spargn "aboliziun dal supplement dal martgà" en il sectur dals ospitals ed uschia er a sia cumpensaziun en l'autezza da quatter milliuns francs e d'acceptar perencunter in augment dals custs pro cas. La cumissiun è conscienta da quest fatg e metta pais sin la constataziun ch'ins stoppia l'emprim ramassar experientschas cun il nov sistem per finanziar ils ospitals, avant che conclusiuns expressivas possian vegnir tratgas.

Gremi: cumissiun per sanadad e fatgs socials

Funtauna: rg cumissiun per sanadad e fatgs socials

data: 26.11.2004